İçan Qala

İçan Qala (özbəkcə: Ichan-Qal’a)— Özbəkistanın Xivə şəhərində yerləşən, divarlarla əhatə olunmuş daxili şəhərdir. O, 1990-cı ildən bəri UNESCO-nun Ümumdünya İrsi Siyahısına daxildir. Tarixi Bu qədim şəhər ərazisində əksəriyyəti XVIII və XIX əsrlərə aid olan 50 tarixi abidə və 250 köhnə ev yerləşir. Məsələn, Cümə məscidi ilkin olaraq X əsrdə tikilmiş və 1788–1789-cu illər arasında yenidən qurulmuşdur; məscidin həyətindəki 112 sütun qədim tikililərdən götürülərək burada istifadə edilmişdir. İçan Qalanın ən diqqətçəkən xüsusiyyətləri onun dişli kərpic divarları və düzbucaqlı formalı qalanın dörd tərəfinə açılan dörd qapısıdır. Tikilinin təməlinin X əsrə aid olduğu güman edilsə də, mövcud qurğunun XVII əsrin sonlarında inşa edildiyi və sonradan təmir işlərinə məruz qaldığı məlumdur. İçan Qaladakı diqqətəlayiq tikililər sırasına Köhnə Ark, Cümə məscidi, Ağ məscid, Həsənmurad Quşbəyi məscidi, Allahqulu xan, Məhəmmədəmin xan və Məhəmməd Rəhim xan mədrəsələri, Pəhləvan Mahmud, Seyid Ələddin və Şirqazi xan türbələri, eləcə də karvansaralar və bazarlar daxildir. Həmçinin bax Məhəmmədəmin xan mədrəsəsi